## Pravilnik o izmjenama i dopunama Pravilnika o uvjetima za davanje u zakup zdravstvenih ustanova primarne zdravstvene zaštite i lječilišta

### NN 45/1999 (11.5.1999.), Pravilnik o izmjenama i dopunama Pravilnika o uvjetima za davanje u zakup zdravstvenih ustanova primarne zdravstvene zaštite i lječilišta

# MINISTARSTVO ZDRAVSTVA

Na temelju članka 188. stavka 2. Zakona o zdravstvenoj
zaštiti (»Narodne novine« broj 1/97 - pročišćeni
tekst) ministar zdravstva donosi

## PRAVILNIK

### O IZMJENAMA I DOPUNAMA PRAVILNIKA O UVJETIMA ZA DAVANJE U ZAKUP ZDRAVSTVENIH USTANOVA PRIMARNE ZDRAVSTVENE ZAŠTITE I LJEČILIŠTA

Članak 1.

U Pravilniku o uvjetima za davanje u zakup zdravstvenih ustanova
primarne zdravstvene zaštite i lječilišta (»Narodne
novine« broj 6/96, 29/97 i 1/98) u članku 4a. riječi:
»za polovicu standardom propisanog broja osiguranih osoba
po timu za određenu zdravstvenu djelatnost« brišu
se.

Članak 2.

U članku 10. iza stavka 4. dodaju se stavci 5. i 6. koji
glase:

»Uvjet sklapanja ugovora sa HZZO iz stavka 1. ovoga članka
ne odnosi se na zubne tehničare.

Ugovor o zakupu jedinice zakupa raskida se uz prethodnu odluku
Upravnog vijeća doma zdravlja.«

Članak 3.

Iza članka 10. dodaje se članak 10a. koji glasi:

»Članak 10a.

Ugovor o zakupu jedinice zakupa raskida se ako:

- zakupac ne zaključi ugovor sa HZZO ili ako se ugovor
sa HZZO raskine;

- zakupac ne plati dospjelu zakupninu u roku od trideset dana
od dana primitka pisane opomene ravnatelja doma zdravlja;

- zakupac ne plati dospjelu naknadu za uporabu zajedničkih
uređaja i prostorija u roku od trideset dana od dana primitka
pisane opomene ravnatelja doma zdravlja;

- zakupac ne zaključi ugovor o radu s medicinskom sestrom
u timu sukladno ugovoru sa HZZO;

- ako zakupac ne ispunjava druge ugovorne obveze sukladno sklopljenom
ugovoru o zakupu jedinice zakupa.«

Članak 4.

Iza članka 15. dodaje se članak 15a. koji glasi:

»Članak 15a.

U zakup se ne daju prostorije i medicinsko-tehnička i druga
oprema dijagnostičke djelatnosti laboratorija u dislociranim
jedinicama doma zdravlja.

Zakupac medicinsko-biokemijskog laboratorija doma zdravlja na
temelju odluke Upravnog vijeća doma zdravlja uz suglasnost
županije može se obvezati na obavljanje djelatnosti
u dislociranim laboratorijima doma zdravlja iz stavka 1. ovoga
članka sukladno ugovoru o međusobnim pravima i obvezama
koji sklapa s domom zdravlja.«

Članak 5.

Iza članka 16. dodaju se članci 16a. i 16b. koji
glase:

»Članak 16a.

Zakupac jedinice zakupa obvezan je:

- dostaviti ravnatelju doma zdravlja pisanu obavijest o broju
opredijeljenih osiguranika i osiguranih osoba za koje je sklopio
ugovor sa HZZO te

- usmeno obavijestiti ravnatelja doma zdravlja o imenu i prezimenu
zdravstvenog djelatnika koji će ga zamjenjivati u slučaju
odsutnosti kraće od tri dana te dostaviti ravnatelju doma
zdravlja pisanu obavijest s naznakom imena i prezimena zdravstvenog
djelatnika koji će ga zamjenjivati za vrijeme odsutnosti
duže od tri dana.

Članak 16b.

Ravnatelj doma zdravlja obvezan je:

- primati pritužbe osiguranika i osiguranih osoba na rad
zakupaca te o istim izvijestiti zdravstvenu inspekciju Ministarstva
zdravstva, Područni ured HZZO, kontrolora HZZO te nadležnu
komoru;

- nadzirati poštivanje propisanog radnog vremena zakupaca,
a u slučaju nepoštivanja propisanog radnog vremena
zakupca o istom izvijestiti zdravstvenu inspekciju Ministarstva
zdravstva te Područni ured HZZO;

- izvijestiti Područni ured HZZO i kontrolora HZZO ako
u timu zakupca ne radi medicinska sestra sukladno ugovoru sklopljenom
sa HZZO;

- izvijestiti Upravno vijeće doma zdravlja o nepoštivanju
ugovornih obveza zakupca poradi donošenja odluke o raskidu
ugovora o zakupu jedinice zakupa;

- izvijestiti neopredijeljene osiguranike i osigurane osobe tijekom
godine o izabranim doktorima koji sa HZZO nisu sklopili ugovor
za standardom propisani broj osiguranih osoba po timu za određenu
zdravstvenu djelatnost;

- osigurati kontinuitet u pružanju zdravstvene zaštite
osiguranika i osiguranih osoba kada u slučaju odsutnosti
zakupac iz objektivnih razloga nije bio u mogućnosti osigurati
zamjenu;

- organizirati najmanje jednom tromjesečno stručne
sastanke zakupaca i zdravstvenih djelatnika - zaposlenika doma
zdravlja.«

Članak 6.

U članku 27. stavku 2. iza riječi: »ugovor
o zakupu« dodaju se riječi: »jedinica zakupa
doma zdravlja«, a iza riječi: »Pravilnika«
dodaju se riječi: »odnosno ugovor o zakupu dijelova
ljekarne najkasnije do 31. prosinca 2001. godine.«

Članak 7.

U članku 27c. briše se točka, stavlja se zarez
i dodaju riječi: »za člana stručnog
vijeća zdravstvene ustanove te za pomoćnika ravnatelja
za medicinska pitanja.«

Članak 8.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/99-01/0033
Urbroj: 534-02-30-99-0001
Zagreb, 7. svibnja 1999.

Ministar
**prof. dr. sc. Željko Reiner,** v. r.

Pravilnik, NN 45/1999-888